**François Ponchaud** (født i 8. februar 1939 i Sallanches i Frankrike) er en katolsk misjonær i Kambodsja tilhørende det parisiske ytremisjonsselskap. Han slo tidlig alarm i Vesten om Røde Khmers folkemord på sitt eget folk, men det tok lang til før han ble trodd. Først i 1977 begynte man å feste lit til hans og andres skildringer.

Han er også forfatter av en rekke verker om Kambodsjas historie.

Liv og virke
------------

François Ponchaud var syvende barn i en familie med åtte barn. Faren var jordbruker og lokalpolitiker, aktiv i Mouvement Républicain Populaire (MRP). Etter å ha tjenestegjort som fallskjermsoldat i Algerie i 28 måneder, valgte François Ponchaud å tre inn i presteseminaret til misjonsordenen Société des Missions Etrangères de Paris (MEP). Han ble bestemt for misjonen i Kambodsja og reiste ut dit fra Marseille den 10. oktober 1965.

### Vitne til Røde Khmers folkemord

Pater Ponchaud var øyenvitne til Røde Khmers tømming av Phnom Penh for innbyggere i april 1975, og fikk rikt innblikk i myrderiene som ledsaget og fulgte dette. Han slo alarm gjennom alle kanaler han kunne, men i den grad hans avisartikler kom på trykk i Vesten, ble de ikke trodd, eller betraktet som overdrivelser. I 1977 utgav han boken *Cambodge année zéro*, som beskrev myrderiene i stor detalj. Han fulgte utviklingen ved å følge nøye med på radio og analyserte og beskrev bevegelsens revolusjonære ideologi, organisasjonen av deres idealsamfunn, dannelsen av en ny kultur. Han kunne plassere folkemordsideologien i sin rette sammenheng både historisk og sosialt og ut fra kjennskap til de ledende kadres personlige historie.

### Etter folkemordet

Han var lenge generalvikar for bispedømmet Kompong Cham. Pater François Ponchaud bor nå (2008) i Phnom Penh der han er aktiv i det åndelige og kulturelle liv. Han anses som en ledende kjenner av Kambodsja, og har oversatt Bibelen til khmer.

Han har engasjert seg for en god adaptasjon av kristne uttrykksformer til kambodsjansk kultur, og har uttrykt sterk tvil til de konversjonskampanjer som evangelikale grupper har dratt i gang. Han er engasjert i inter-religiøs dialog og er en respektert kjenner av buddhismen.

Hans verk *Une Brève Histoire du Cambodge* er en av de grundigste gjennomgang som er gjort av kambodsjansk historie. Han har medvirket til en rekke dokumentarfilmer, som for eksempel *Khmers islam* (2008) som forteller om den muslimske minoritets skjebne under Røde Khmer.

Bibliografi (utvalg)
--------------------

* *Cambodge, année zéro*, Julliard, 1977 ; Kailash, 1998
* *La cathédrale de la rizière*, Fayard, 1990
* *Cambodge : Vers De Nouvelles Tragédies ?*, (med Dominique Luken-Roze), L'Harmattan, 2005
* *Une Brève Histoire du Cambodge*, Éditions Siloë, 2007

Litteratur
----------

* Bartrop, Paul R. (2012). *A Biographical Encyclopedia of Contemporary Genocide*. ABC-CLIO. ISBN 978-0313386787.
* Beachler, Donald W. (2011). *The Genocide Debate: Politicians, Academics, and Victims*. Palgrave Macmillan. ISBN 978-0230114142.
* Channer, Alan. «The Cross and the Bodhi Tree: Two Christian Encounters with Buddhism». Alexander Street Press. Besøkt 3. januar 2014.
* Colin, Erika (10. desember 2008). «Priest tried to warn of Cambodia's insanity». *CNN*. Besøkt 3. januar 2014.
* Frey, Rebecca Joyce (2009). *Genocide and International Justice*. Facts On File. ISBN 978-0816073108.
* Kozlovski, Mary (10. april 2013). «"Ghost Country": Francois Ponchaud’s Testimony Continues». *Cambodia Tribunal*. Besøkt 3. januar 2014.
* «François Ponchaud calls for trials against Nixon, Kissinger for America's bombing of Cambodia». *Cambodia Herald*. 9. april 2013. Arkivert fra originalen Bruk av `|arkiv_url=` krever at `|arkivdato=` også er angitt (hjelp). Besøkt 3. januar 2014.
* «Father François beyond Year Zero». *Phnom penh Post*. 11. april 2013. Besøkt 8. januar 2014.
* «Year Zero author on justice». *Phnom penh Post*. 8. januar 2014. Besøkt 26. april 2013.
* Podhoretz, Norman (2010). «Controversies and Consequences: Interpreting the War». I Andrew Jon Rotter. *Light at the End of the Tunnel: A Vietnam War Anthology* (3rd Revised utg.). Rowman & Littlefield. s. 337–451. ISBN 978-0742561335.
* Tyner, James A. (2012). *Genocide and the Geographical Imagination: Life and Death in Germany, China, and Cambodia*. Rowman & Littlefield. ISBN 978-1442208988.

Portal: Litteratur

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** BNF **·** BNF (data) **·** SUDOC **·** ICCU **·** CiNii
 |